Efectes+del+tabac

Orientacions per al professorat
Aquesta pràctica és una micropràctica, per tant està dissenyada per a fer-se a l'aula convencional amb un temps màxim de 10 minuts. Com a material cal un simulador de respiració (com el construït a la pràctica Construïm un simulador de respiració), un paper absorbent-kleenex, una cigarreta i un encenedor. Cal tenir una finestra a la vora i la direcció del centre avisada, perquè caldrà encendre el cigarret. La pràctica està pensada perquè el professor la dugui a terme, més com a demostració per comentar que no pas com a pràctica a realitzar per els alumnes. Per fer les activitats, posar els alumnes per grups, i fer que responguin les qüestions següents. Al cap de 15 minuts, fer posta en comú. Evitar converses que "normalitzin" el consum del tabac, per exemple donar estadístiques del tipus "//el 40% d'adolescents fuma//". No es tracta de demonitzar una conducta, però tampoc de normalitzar-la.

=Guió per a l'alumnat=

1. Introducció
En Pep sent cada matí com el seu pare, en aixecar-se, estossega sense parar durant una estona. Li han explicat que això té a veure amb el tabac. El seu pare és fumador, i en Pep es pregunta si això de fumar és tant greu com diuen. Alguns companys a l'escola fumen, i diuen que les imatges de pulmons esguerrats dels paquets de tabac són fotos trucades per espantar els incauts. També diuen que poden deixar-ho quan vulguin, que no és veritat que es tracti d'una droga, perquè hi ha molta gent que fuma.

2. Objectius

 * Discutir els efectes del tabac.
 * Conèixer les parts del sistema respiratori i el seu funcionament.

3. Coneixements Previs
És preferible fer servir la micropràctica com a punt de partida de la discussió, no pas com a demostració de quelcom que hàgim explicat.

4. Materials

 * Simulador de respiració
 * Cigarret i encenedor

5. Procediments

 * 1) Col·locar el paper absorbent (Kleenex o similar) a la `"tràquea" del simulador. Procurar que siguin només un parell o tres de capes de paper fi, que deixin circular l'aire.
 * 2) Encendre la cigarreta (millor si és traient el simulador per la finestra) i accionar el simulador fins que "es fumi" la cigarreta sencera.
 * 3) En acabat, recollir el paper absorbent del simulador (hauria d'haver aparegut una taca groguenca) i passar-lo perquè els alumnes vegin la taca.

6. Activitats

 * 1) Dibuixa el simulador i al costat els pulmons humans. Identifica la tràquea, les costelles, el diafragma, el pulmó i la pleura i busca quina part del simulador representa cada part.
 * 2) Cada paquet de tabac conté 20 cigarrets. Calcula quants cigarrets fuma cada any un fumador que fumi un paquet al dia.
 * 3) Dibuixa en un paper una taca de mida equivalent a la que has observat en el paper absorbent. Busca una manera de calcular quina superfície té i calcula quina superfície tindria la taca dins el pulmó al cap d'un any.
 * 4) Creus que el paper absorbent ha retingut totes les substàncies nocives?
 * 5) Quant val un paquet de tabac? Si un fumador fuma un paquet cada dia, quants diners s'haurà gastat al cap de l'any? Compara això amb el salari mitjà d'un mes de feina.
 * 6) Quines conseqüències per a la salut té el consum de tabac?
 * 7) Hauràs sentit que alguns fumadors diuen que "ho poden deixar quan vulguin". Creus que és cert?
 * 8) Troba dos arguments a favor de fumar i dos en contra.

=Referències=


 * Referències o enllaços d'utilitat per a aquesta pràctica en concret (blogs amb materials addicionals per a la pràctica, llocs web amb simulacions que calguin, articles de didàctica on es comenti la pràctica,...). No enllaços generals.*